גנוב על המיניונים

גנוב על המיניונים (באנגלית: Despicable Me 2; בתרגום חופשי לעברית: נבזה שכמותי 2) הוא סרט קומדיה אמריקאי בהנפשה ממוחשבת של אילומיניישן מ-2013. הסרט בוים על ידי פייר קופין וכריס רנויד, ותסריטו נכתב על ידי קינקו פאול וקן דאוריו. הסרט מהווה המשך ל"גנוב על הירח" מ-2010, והוא לשני בזיכיון "גנוב על".

עלילת הסרט עוקבת אחרי נבל-העל גרו זמן לא רב לאחר מאורעות "גנוב על הירח". לאחר שאימץ שלוש בנות – מארגו, אדית' ואגנס – הוא פורש מחיי הפשע לטובת ניהול חיי משפחה תקינים. כשנבל-העל האגדי אל מאצ'ו זומם מזימה להשתלטות על העולם, גרו מגויס על ידי המרגלת לוסי ויילד לארגון ריגול סודי.

"גנוב על המיניונים" זכה להצלחה מסחרית אדירה והכניס מעל $970,761,885 בקופות. הביקורות לסרט היו חיוביות למדי, אם כי לא ברמת הסרט הקודם - באתרי איסוף הביקורות "Rotten Tomatoes" ו-"Metacritic" הוא זכה לציונים של 74% ו-62 בלבד, בהתאמה.

 עלילה 
בבסיס צבאי בחוג הארקטי, מעבדת מחקר רוסית מבצעת ניסויים בבעלי חיים במתשנת "PX-41". ביכולת אותו חומר, להעניק לאורגניזם אליו הוא מוזרק כוח על-אנושי ולהשתלט על תודעתו בהפיכתו לצמא דם. בעזרת מגנט ענק ורב עצמה, הבסיס מותקף ומעבדתו נגנבת בידי חוליית גנבים מסתורית. בידיעת הסכנה הטמונה בהימצאות החומר בידיים הלא נכונות, "הליגה הבינלאומית נגד נבלי-על" ממנה את המרגלת לוסי לפקד על מבצע ללכידת הפושעים. היא, במטרה להבין בצורה טובה יותר את מוחם של נבלי-העל, מחליטה לגייס לשורותיה את גרו. אך הוא, לאחר שפרש מחייו הפליליים לטובת ניהול חיי משפחה תקינים כשאימץ את שלוש הבנות מארגו, אדית' ואגנס, מסרב לבקשתה.

בניסיון להפוך לאיש עסקים כדרך חדשה בחייו, גרו נעזר בחברו הטוב ביותר, המדען נפריו, ובצבא ה"מיניונים", על מנת להקים חברה שתתמחה בבישול ג'לי. עם זאת, אף על פי שדווקא צבאו מתרצה מעבודות משק הבית, נפריו ממצה במהרה את החוויה, ובגעגועיו לחייו הקודמים הוא מחליט לעזוב את הבית. מדוכא מעזיבת חברו הטוב ביותר, וחסר עוררות, גרו חוזר בו מתשובתו ללוסי, ומצטרף לליגה. שלוש בנותיו – מארגו, אדית' ואגנס – מביעות דאגה מהעניין, בחשש לחייו, אך גם התלהבות מהצטרפותו לצד הגיבורים.

גרו משובץ יחד עם לוסי בקניון מקומי, במסווה של חנות מאפין, מתוך הערכת מודיעין כי העומד מאחורי גנבת החומר הוא אחד מבעלי העסקים. לאחר שבוחנים את כל אנשי המקום ללא הצלחה, גרו מעלה כיוון לחקירה משטרתית אחר אל-מאצ'ו, בעל מסעדה הנחשד כברון קטלני שביים את מותו בהר געש. מתוך אמונה מלאה בחשדותיהם, השניים פורצים למסעדתו של אל-מאצ'ו, אך נכשלים בחיפוש רמזים שיובלו להפללתו. תוך כדי משימתם, ובמציאת חיבה, השניים מתאהבים.

לאחר שחקירתם של לוסי וגרו מגיעה למבוי סתום, היות שהשניים לא הצליחו למצוא הוכחות לאשמתו של אל-מאצ'ו, הליגה עוצרת אדם עליו היא מטילה את האחריות למעשה, וזאת למרות התנגדותם התקיפה של השניים לדבר. לאחר שהם אינם מצליחים לשכנע בצדקתם את סיילס טוסיקבאום, מנהל ארגון הריגול, החקירה נחתמת, וכל אחד נשלך בחזרה לדרכו. בעוד גרו מפוטר, לוסי משובצת למשימה באוסטרליה. דרכיהם נפרדות, בדיכאון התופס את שניהם. על המטוס בדרך למשימתה, לוסי מתוודעת לרגשותיה כלפי גרו, ובעזרת מצנח חוזרת על מנת להתוודות. במקביל, גרו ממשיך במאמציו להוכיח את אשמתו של אל-מאצ'ו, ובסופו של דבר מצליח בכך.

אל-מאצ'ו חושף את תוכניתו להשתלט על כדור הארץ, בעזרתו של לא אחר מאשר נפריו. השניים יוצרים לעצמם צבא אימתני בדמות המיניונים, אליהם הם מזריקים את חומרי ה-"PX-41". לאחר שגרו מסרב להצעה להצטרף אליהם, אל-מאצ'ו חוטף את לוסי, מיד לאחר נחיתתה, ומתכוון לשגרה על טיל אל תוך הר געש במטרה להסיט את גרו בזמן שיממש את תוכניתו. נפריו מבין כי בחר בדרך שגויה, וחובר בחזרה לצידו של גרו. כאשר המיניונים מושפעי החומר תוקפים את גרו ושלוש בנותיו, נפריו משתמש בתערובת אותה רקח כדי להחזירם למצב המקורי. המיניונים מופנים כלפי אל-מאצ'ו, שבתבוסתו משגר את הטיל אליו קשורה לוסי. גרו יוצא בעקבותיה, ומצליח להצילה ברגע האחרון כשהשניים מתרסקים אל תוך ים. אז, הם מתוודים על רגשותיהם, ומחליטים לצאת לדייט. כעבור 147 דייטים, כשמתפתחת מערכת יחסים, השניים נישאים.

בסצנה שאחרי הכתוביות, שלושה מהמיניונים — קווין, בוב וסטיוארט — ניגשים למבחן בד, ומתבשרים על כך שהתקבלו להשתתף בסרט.

 מדבבים ודמויות 
 סטיב קארל - גרו: נבל-על כושל המנהל רשת פשע זניחה בעזרת צבא "מיניונים", הפורש מחייו הפליליים לטובת ניהול חיי משפחה תקינים כאשר הוא מאמץ את שלוש הבנות מארגו, אדית' ואגנס. בגרסה העברית, את קולו של גרו דיבב אוהד שחר.
 קריסטן ויג - לוסי: מרגלת בשירות "הליגה הבינלאומית". בגרסת העברית, את קולה של לוסי דיבבה ליאת הר לב.
 בנג'מין בראט - אל-מאצ'ו: ברון פשע קטלני השואף להשתלט על כדור הארץ ומסתיר את זהותו כאיש עסקים בעל מסעדה. במקור, אל פצ'ינו לוהק לתפקיד, אך הוא פרש מההפקה בעקבות חילוקי דעות יצירתיים. בגרסה העברית, את קולו של אל מאצ'ו דיבב צביקה שוורצברג.
 מירנדה קוסגרוב - מארגו: אחת משלוש הבנות, הגדולה מבניהן. בגרסה העברית, את קולה של מארגו דיבבה נועה פלדמן.
 דנה גייר - אדית': אחת משלוש הבנות, האמצעית. בגרסה העברית, את קולה של אדית דיבבה בר מיניאלי.
 אלזי פישר - אגנס: אחת משלוש הבנות, הקטנה מבניהן. בגרסה העברית, את קולה של אגנס דיבבה אילה פלדמן.
 ראסל בראנד - נפריו: מדען, עוזרו לשעבר של גרו ברשת הפשע וחברו הטוב ביותר. בגרסה העברית, את קולו של נפריו דיבב אמנון וולף.
 סטיב קוגן - סיילס טוסיקבאום: מנהל ארגון הריגול "הליגה הבינלאומית נגד נבלי-על". בגרסה העברית, את קולו של סיילס טוסיקבאום דיבב דודו ניב.
 מויסס אריאס - אנטוניו: בנו של אל-מאצ'ו. בגרסה העברית, את קולו את אנטוניו דיבב דור סרוגו.
 פייר קופין - קווין, בוב וסטיוארט: עוזריו האישיים של גרו, חברים בצבא ה"מיניונים". מלבד שלושה אלו, קופין תרם את קולו גם עבור שאר ה-896 מיניונים שהופיעו בסרט. את קולם של המיניונים מושפעי המוטגן "PX-41", נתן כריס רנויד.

 הפקה 
ביולי 2010, מנכ"ל "Illumination Entertainment", המפיק כריס מלדמדרי, חשף כי החל פיתוחו של המשך ל"גנוב על הירח". ביוני 2011, הוכרז כי ההמשך ייצא לאקרנים ב-3 ביולי 2013. שלבי דיבוב ראשוניים נעשו כבר באוקטובר, וההפקה החלה בפברואר 2012.

לאחר שיחות שנכשלו בדבר עם חאווייר ברדם, אל פצ'ינו לוהק לתפקיד האנטגוניסט, הנבל "אל-מאצ'ו". אושר כי סטיב קארל, ראסל ברנד, מירנדה קוסגרוב, דנה גייר ואלזי פישר ישובו לתפקידיהם הקודמים, והוכרז כי קריסטן ויג וסטיב קוגן לוהקו לתפקידים חדשים. במאי 2013, כחודשיים בלבד לפני מועד היציאה לאקרנים, נודע כי פאצ'ינו החליט לעזוב את ההפקה, בעקבות "חילוקי דעות יצירתיים". בזמן זה, דמותו כבר עברה את תהליך ההנפשה לפי משחקו והותאמה לחלוטין לקולו. במקומו, הובא בנג'מין בראט, לו היו חמישה ימי הקלטה ודיבוב בלבד כדי להחליף את אל-פאצ'ינו. לאחר מאמץ רב, בסופו של דבר, תהליך ההחלפה צלח.

 הפצה 
הצגת הבכורה של הסרט התקיימה ב-5 ביוני 2013 בבית הקולנוע "Event Cinemas" שבבונדיי ג'נקשן, אוסטרליה. מעט מאוחר יותר, ב-12 ביוני, הוא הוצג לראשונה בפני קהל, כחלק מפסטיבל סרטי ההנפשה הבינלאומי אנסי הצרפתי. זמן לא רב אחר כך, ב-22 ביוני, נחגג אירוע השקה מיוחד, בלוס אנג'לס, בו נכחו חברי צוות השחקנים וההפקה על "השטיח הצהוב". בצפון אמריקה, החלו הקרנות הסרט באופן רשמי ב-3 ביולי, ובישראל יום לאחר מכן, ב-4 ביולי. בנוסף להפצה בגרסתו הרגילה, הסרט הוקרן במקומות מסוימים גם בגרסאות IMAX ו-4DX.

לקראת סוף השנה, החלו לצאת לשווקים מהדורות המדיה הביתית של הסרט - ב-26 בנובמבר הוא יצא בהפצה דיגיטלית, וב-10 בדצמבר הוא יצא בעותקי DVD ו-Blu-Ray. בנוסף לסרט עצמו, מהדורות ה-DVD וה-Blu-Ray כללו בהן גם אסופת סרטים קצרים המרחיבים את קורותיהן של דמויות שונות - "Puppy", "Panic in the Mailroom" ו-"Training Wheels". חברת "Walmart" הוציאה לצד העותקים גם מהדורה מוגבלת של צעצועים, במטרה למשוך רכישות קונים ולנצל את מומנטום המרצ'נדייזינג.

 שיווק 
במרץ 2013 המריאה לאוויר ספינה המועצבת כדמות מיניון, בשם "Despicablimp", למסע של כשישה חודשים ברחבי מדינות ארצות הברית, זאת כדי לקדם את צאתו לאקרנים של הסרט. הספינה ארכה כ-55 מטרים ונעמדה לגובה של כ-17 מטרים, במשקל של כ-3,626 קילוגרמים. היא חצתה את הפדרציה כשלוש פעמים, בנסיעה של כ-32,000 קילומטרים, כששטה מעל לאירועים רבים וגם נכחה בזמן אירוע ההשקה המיוחד בלוס אנג'לס. אל הספינה הוצמד GPS, ומיקומיה המשתנים פורסמו לקהל הרחב, שיכל להתעדכן בנוכחותה ולעקוב אחריה. "יוניברסל" פצחו בתחרות, כחלק ממנה ביקשו מהעוברים ושבים לתעד את עצמם בנוכחות הספינה, בהבטחה לפרסים שונים.

ב-13 ביוני, מפתחת משחקי הווידאו "Gameloft" הוציאה משחק פעולה והרפתקאות בהתבסס על דמויות הזיכיון למכשירי אפל ואנדרואיד, אשר נושא את השם "Despicable Me: Minion Rush" ("ריצת המיניונים"). כחלק מהמשחק, השחקן בוחר איזה מיניון הוא רוצה להיות, ויחד איתו הוא עובר משימות אותן הוא מקבל מגרו ובנותיו ונפריו, כשהוא נאלץ להביס את אויביו של גרו, על מנת שיוכל לזכות בתואר "מיניון השנה". בשלושת החודשים הראשונים מאז עלייתו, המשחק הורד יותר מ-100 מיליון פעמים. מאוחר יותר, הוא זכה גם בפרס מהאקדמיה הבריטית לאמנויות. עוד באותה הגזרה, משחק הרשת מרובה המשתתפים "Roblox" הוציא כמה וכמה פריטים וירטואליים כקידום.

כשיווק נוסף עבור הסרט, בעולם הספרות, יצאו לאור שישה ספרים: "The Junior Novel", "The Anti-Villain League Handbook", "Undercover Super Spies", "Attack of the Evil Minions!", "Make a Minion" ו-"Meet the Minions". גם עולם המרצ'נדייזינג נכלל בשיווק - רשת המזון המהיר "McDonald's" שיווקה לצד ארוחותיה צעצועים לילדים, מותג הבננות השווייצרי "Chiquita Brands" השתמש בדמויות הזיכיון ובקולותיהן עבור שיווק מוצריו, חברת הצעצועים "Thinkway" ייצרה צעצועים מיוחדים בהתבסס על הדמויות השונות, חברת משחקי הלוח "Hasbro" הוציאה גרסה מיוחדת ל"מונופול", והתאגיד הרב-לאומי "Best Buy" ייצר גם משקפי תלת מימד מיוחדים בהתבסס על דמויותיהם של המיניונים. בסך הכל, "יוניברסל" חתמו הסכמי חסות עם כ-100 חברות, בסכום חסר תקדים של כ-$250,000,000.

 פסקול 

"Despicable Me 2: Original Motion Picture Soundtrack", פסקול הסרט, בכתיבתם של הטיור פררה ופארל ויליאמס, יצא לאור ב-18 ביוני 2013 על ידי חברת התקליטים "Back Lot Music". "Happy", סינגל מתוך הפסקול, הופץ ב-21 בנובמבר, והוא שימש כקידום עבור הסרט.

 דירוגים 
 מצעד  מקום במצעד Belgian Albums (פלנדריה)  163 Belgian Albums (ולוניה)  160 UK Compilation Albums (OCC)  48 US Billboard 200  86 US Independent Albums (Billboard)  19 US Top Soundtracks (Billboard)  3

 ביקורות 
"גנוב על המיניונים" זכה לביקורות פושרות למדי. באתר הסקירה "Rotten Tomatoes" הוא זכה לציון של 74% (בהתבסס על 174 ביקורות, מתוכן 128 "טריות" ו-46 "רקובות"), ובאתר הסקירה "Metacritic" הוא זכה לציון של 62 (בהתבסס על 39 ביקורות, מתוכן 21 חיוביות ו-18 מעורבות). חברת הסקרים "CinemaScore" העניקה לו ציון "A".

 הכנסות 
מהקרנותיו המסחריות בבתי קולנוע סביב העולם, "גנוב על המיניונים" גרף הכנסות של $970,761,885, מתוכן $368,061,265 בצפון אמריקה (37.9%) ו-$602,700,620 בשאר העולם (62.1%). עם הכנסות אלו, הוא זוכה להתמקם כסרט השלישי בהכנסותיו ב-2013, וכן גם כסרט ה-35 בהכנסותיו בכל הזמנים. בחישוב כל הוצאות התקציב, בנוסף למסע השיווק האינטנסיבי, רווחיו נעמדים על כ-$394,500,000. נתון זה, בצורה חסרת תקדים, הופך אותו לסרט הקולנוע הרווחי ביותר בכל 101 שנות קיומה של "יוניברסל".

מהדורות המדיה הביתית של הסרט הניבו גם הן הכנסות רבות, הנעמדות על כ-$247,865,282. מיד לאחר שיווקו בהפצה דיגיטלית, הוא נמכר במאות אלפי עותקים תוך זמן קצר במיוחד, והוכתר במהרה כסרט הנמכר ביותר אי-פעם בשבוע הראשון להפצתו במדיה זו. מעט מאוחר יותר, כשהחל שיווקו בעותקי DVD ו-Blu-Ray, הוא הצליח בצורה דומה וכבש את אותו התואר בדיוק, כשנמכר במליוני עותקים. בסך הכל, בשבוע הראשון לשיווקו, הוא נמכר בכ-4,500,00 עותקים, גם דיגיטליים וגם פיזיים, בהכנסות הנעמדות על כ-$80,000,000. עד סוף 2013, הוא נמכר ב-4,689,747 עותקי Blu-Ray בהכנסות של כ-$93,734,824 ובכ-4,566,911 עותקי DVD בהכנסות של כ-$77,250,269, זאת בכחודש בלבד. בסך הכל, מאז החל שיווקו, הוא נמכר בכ-5,867,251 עותקי Blu-Ray בהכנסות של כ-$115,363,051 ובכ-8,763,066 עותקי DVD בהכנסות של כ-$132,502,231.

גם בישראל, בדומה לשאר העולם, "גנוב על המיניונים" נחל הצלחה רבה. במהלך 2013, נמכרו לו כ-310,000 כרטיסים, והקרנותיו המסחריות בבתי קולנוע בסופי השבוע הניבו הכנסות של כ-$2,995,930.

 פרסים ומועמדויות 
 פרס קטגוריה מועמד/ת תוצאה אוסקר הסרט המונפש הטוב ביותר פייר קופין, כריס רנויד וכריס מלדמדרי  השיר המקורי הטוב ביותר פארל ויליאמס, עבור "Happy"  ברית עיתונאיות הקולנוע הסרט המונפש הטוב ביותר כריס רנויד ופייר קופין  עורכי הקולנוע של אמריקה העריכה הטובה ביותר של סרט מונפש גרגורי פלר  אנני הסרט הטוב ביותר  הנפשת הדמויות בטובה ביותר בסרט ג'ונתן דל ואל  עיצוב הדמויות הטוב ביותר בסרט אריק גוילון  הפסקול הטוב ביותר הטיור פררה ופארל ויליאמס  עיצוב ההפקה הטוב ביותר בסרט יארו צ'ייני ואריק גוילון  הסטוריבורד הטוב ביותר עבור סרט אריק פבלה  הדיבוב הטוב ביותר קריסטן ויג  סטיב קארל  פייר קופין  באפט"א לקולנוע הסרט המונפש הטוב ביותר כריס רנויד ופייר קופין  באפט"א לילדים בחירת הילדים: סרט  קהילת האודיו של הקולנוע הישג יוצא דופן בערבוב סאונד בסרט מונפש צ'רלן יצ'רדס, תום ג'ונסון, גארי א. ריזו, כריס סקרבוסיו, אלן מאירסון וטוני אקרט  בחירת מבקרי הקולנוע הסרט המונפש הטוב ביותר  השיר המקורי הטוב ביותר פארל ויליאמס, עבור "Happy"  קהילת מבקרי הקולנוע של דנבר הסרט המונפש הטוב ביותר  גלובוס הזהב הסרט המונפש הטוב ביותר  בחירת הילדים של ניקלודיאון סרט מונפש אהוב  קול אהוב מסרט מונפש סטיב קארל  מירנדה קוסגרוב  בחירת הקהל סרט משפחה אהוב  סרט אהוב  קהילת המפיקים של אמריקה ההפקה הטובה ביותר של סרט מונפש כריס מלדמדרי וג'נט הילי  סטלייט השיר המקורי הטוב ביותר פארל ויליאמס, עבור "Happy"  סאטורן הסרט המונפש הטוב ביותר  קהילת האפקטים הוויזואלים הסרט המונפש הטוב ביותר כריס מלדמדרי וג'נט הילי, כריס רנויד ופייר קופין 

 המשך 

המשך, "גנוב על העולם", יצא לאקרנים ב-30 ביוני 2017.

 לקריאה נוספת 
 Despicable Me 2: Production Notes, סרטי יוניברסל

 קישורים חיצוניים 



 אתר הסרט 
 "גנוב על המיניונים", במסד הנתונים Big Cartoon DataBase 

 הערות שוליים 

קטגוריה:ערכים שבהם תבנית בריטניקה אינה מתאימה
קטגוריה:זוכי הפרס העולמי לפסקול: השיר המקורי
קטגוריה:זוכי פרס בחירת הנוער: סרטים
קטגוריה:סרטי 2013
קטגוריה:סרטי אולפני יוניברסל
קטגוריה:סרטי אילומיניישן הפקות
קטגוריה:סרטי אנימציה של אולפני יוניברסל
קטגוריה:סרטי המשך אמריקאיים
קטגוריה:סרטי קומדיה אמריקאיים
קטגוריה:גנוב על הירח
קטגוריה:סרטי הנפשה אמריקאיים